Fentség a vigílián

A nyugalmatlanság nehéz köpenyébe burkolózva ülök az asztalhoz, megvitatni magammal az aktualitásokat. A világ beszűrődő fénye pillanatonként ezer színre festi a terasz élettelen sötétségét, én pedig így festem át ezredszerre is a világ végének sarkait. Végtelen bú borítja a fák tetejét, reménytelen sötétség fojtogatja a birtokot és egyszerű kedvetlenség lesz úrrá szívemen. Nyomorult szelek suttognak el mellettem és csapnak össze az én aranyszívem szabálytalan dobbanásaival; minden életjelre érdektelenül ígér rá a Hold.

Elfordul tőlem, sötét oldalát mutatja felém, csodálatos arcát megannyi szürke felhő mögé rejti. Bizonytalan csillagok gyúlnak és alusznak ki szemhéjam alatt, megannyi ragyogó ígéret-foszlány szúrja ködös tekintetem, míg csillogó könnyeimmel nem öntözöm a fényes csillagzatot. Hátrakötött kézzel táncolok át a végtelen firmamentumon és bárhogy lépek, rossz oldalával fordul felém.

Láthatatlan, aranyos orcáján legördülő egyetlen könnycseppje hideg árként önti el elmémet és jeges megbánást borít vállaimra: egészen bizonyosan a vesztembe tántorít, ha hagyom. Fagyos egét kényszeríti rám, jéggel veri és viharral bünteti engedetlenségem. A holnap búját sírják a fűzfák és gyászimámat zengi a szél: halotti zsoltáromat írja a birtok, ahogy szorosabbra húzom nyakamon a Végzet kötelét és hang nélkül viselem az átkozott köpeny súlyát.

Karmaival mélyen a nyakamba mar, fogaival csak tép könyörtelenül és vesztembe tántorít, ha hagyom. Vészjóslóan fordítja felém arcát, ha csak egy pillanatra is, aranyos szemei a sötétben is az enyémet keresik, majd találják. Velem szemben ül az asztalnál és hitetlenül ránt magához. Megragadja az állam, erőszakosan maga felé fordít, kényszerítve, hogy szeme vakító fényébe nézzek.

"Ki fog rád mosolyogni, ha nem én?" Súgja, hangja tele kétséggel, szeme búval, arca könnyekkel.

"Ki fog téged szeretni, ha nem én?" Hörög, hangja tele bizonyossággal, szeme bosszúval; arca büszkeséggel ragyog rám az ég bizonytalan sötétségének legfényesebb csillagaként.

Újból hátat fordít nekem. A nehéz köpeny szertefoszlik a vállamon és a jeges földet éri, egyedül állok a homályban és csak tűröm az üres pillantásokat. Még a végén visszanéz és könyörtelenül a vesztembe taszít: de csak, ha hagyom.